Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 418/12/3306	Považská Bystrica, 9.7.2012
EEČ : 2-26-86-2012

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Považská Bystrica
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 14.4.2012 v čase od 12.45 h do 13.30 h v obci Domaniža, po slovnom nedorozumení s XXXXX, nar. XXXXX, trvale bytom Domaniža č. 214, o vstupe na jeho pozemok, ktorý susedí  s budovou bývalého Domu služieb č. 300, kde obv. XXXXX býval s povolením Obce Domaniža, vrátil sa domov, odkiaľ zobral kuchynský nôž zn. Tescoma s modrou umelohmotnou rúčkou o dĺžke čepele 15 cm, s ktorým sa vrátil a začal sa vyhrážať XXXXX, že ho zabije, že ho pichne do krku, priamo do tepny, že nebude pichať do oblečenia, že vie kde má pichnúť, čo viackrát opakoval, pričom nožom mieril na jeho telo, a keď začal XXXXX pred ním ustupovať, tento sa otočil, prešiel na miestnu komunikáciu kde stálo osobné motorové vozidlo zn. XXXXX , EČ: PB-822 BG a z tohto odtrhol EČ, ktoré zahodil do susedného dvora, následne vyšiel na dvor rodinného domu, pri ktorom bolo toto vozidlo odparkované XXXXX, nar. XXXXX, trvalé bydlisko Domaniža č. 301 a začal dohovárať obv. XXXXX prečo odtrhol značku z vozidla, na čo obv. XXXXX vybral z vrecka uvedený nôž, otočil sa k XXXXX a začal sa mu vyhrážať, či ho má zabiť, že mu vrazí nôž do krku, priamo do tepny, že si ho počká večer, vie kde býva, čo viackrát zopakoval, a potom ako si majiteľ vozidla XXXXX XXXXX išiel vozidlo skontrolovať, obv. XXXXX mu nastriekal do tváre sprej zn. American Style NATO Super paralisant, pričom sa všetkým vyhrážal, že ich zabije, že ich dopichá nožom, a prestal až keď mu dohováral starosta Obce XXXXX XXXXX, čím takto vzbudil  u XXXXX a XXXXX dôvodnú obavu o svoj život, nakoľko sa takto agresívne nikdy nechoval,

lebo obvinený nebol v čase činu pre nepríčetnosť trestne zodpovedný
Odôvodnenie:
Poverený príslušník OO PZ Považská Bystrica uznesením č. ORP-342/PB-PB-2012 zo dňa 14.4.2012 začal trestné stíhanie za prečin nebezpečného vyhrážania podľa § 360 ods. 1, 2 písm. a/ Tr. zák. a následne dňa 15.4.2012 vzniesol obvinenie XXXXX za uvedený prečin na tom skutkovom základe ako je to uvedené vo výrokovej časti tohto uznesenia.

	XXXXX bol na základe uznesenia Okresného súdu Považská Bystrica sp. zn. 0Tp/22/2012 zo dňa 16.4.2012 v zmysle § 72 ods. 1 písm. a/ Tr. por. z dôvodu uvedeného v § 71 ods. 1 písm. c/ Tr. por. vzatý do väzby, ktorá začala plynúť dňa 14.4.2012 o 13.30 h a vo veci ďalej konal vyšetrovateľ OR PZ, odboru kriminálnej  polície Považská Bystrica.

	Po skončení prípravného konania mi vyšetrovateľ PZ predložil vyšetrovací spis s návrhom na zastavenie trestného stíhania obv. XXXXX za uvedený prečin z dôvodu zistenia jeho nepríčetnosti podľa § 215 ods. 1 písm. e/ Tr. por..

	V priebehu vyšetrovania vyšetrovateľ PZ dôsledne zadokumentoval skutkový stav veci, najmä výpoveď obv. XXXXX č.l. 8-10, sv. pošk. XXXXX č.l. 67-75, pošk. sv. XXXXX č.l. 88-91, sv. XXXXX č.l. 92-93.

	Z uvedených dôkazov jednoznačne vyplýva, že uvedeného skutku sa dopustil obv. XXXXX.

	V priebehu prípravného konania boli na základe príkazu na vyšetrenie duševného stavu obvineného vydaného sudcom pre prípravné konanie Okresného súdu Považská Bystrica pribratí dvaja znalci z odvetvia psychiatrie XXXXX a XXXXX, ktorí po vyšetrení obv. XXXXX v závere znaleckého posudku na č.l. 63-64 konštatovali, že obv. XXXXX trpí schizoafektívnou poruchou, manického typu, chronického priebehu, aktuálne s psychotickou dezintegráciou osobnosti.

	Týmto duševným stavom trpel obv. XXXXX aj v dobe spáchania prečinu v súčasnosti mu kladenému za vinu.

	V dôsledku svojej duševnej poruchy obvinený v čase spáchania trestnej činnosti nebol schopný rozpoznať nebezpečenstvo svojho konania pre spoločnosť a nebol schopný svoje konanie ovládať. V súvislosti s jeho duševnou poruchou boli jeho rozpoznávacie a ovládacie schopnosti v čase spáchania prečinu úplne vymiznuté a nechápe plne zmysel a účel trestného konania, ktoré je teraz proti nemu vedené.

	Jednou z podmienok trestnej zodpovednosti páchateľa je v zmysle § 23 Tr. zák. aj jeho príčetnosť v čase spáchania činu. V prípade, ak páchateľ pre duševnú poruchu v čase spáchania činu inak trestného nemohol rozpoznať jeho protiprávnosť  alebo ovládať svoje konanie, nie je za tento čin trestne zodpovedný.

	Vzhľadom na uvedené skutočnosti možno konštatovať, že obv. XXXXX, aj keď naplnil skutkovú podstatu prečinu nebezpečného vyhrážania podľa § 360 ods. 1, 2 písm. a/ Tr. zák., v čase činu trpel duševnou poruchou, v dôsledku ktorej nemohol rozpoznať nebezpečnosť svojho konania a toto konanie ovládať, a preto nie je za svoje konanie trestne zodpovedný.

	Preto som rozhodol tak, ako je to uvedené vo výrokovej časti uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Tatarka
prokurátor